ORDE do 9 de xullo de 2004 pola que se regula a creación dun catálogo de expertos docentes así como o establecemento do procedemento de selección e contratación de expertos para a impartición de accións formativas do Plan Nacional de Formación e Inserción Profesional (Plan FIP) nos centros de formación profesional ocupacional dependentes da Xunta de Galicia.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 20/07/2004

Mediante o Real decreto 146/1993, do 29 de xaneiro, a Administración do Estado realizou o traspaso de funcións e servizos da xestión da formación profesional ocupacional á Comunidade Autónoma de Galicia, que foron asumidos por esta polo Decreto 69/1993, do 10 de marzo.
O Decreto 212/2003, do 3 de abril, polo que se establece a estrutura orgánica da Consellería de Asuntos Sociais, Emprego e Relacións Laborais, modificado polo Decreto 7/2004, do 8 de xaneiro, atribúelle a esta, a través da Dirección Xeral de Formación e Colocación, o exercicio das competencias e funcións relativas á formación profesional ocupacional.
En virtude da asunción destas competencias pola Administración da Xunta de Galicia, a Consellería de Asuntos Sociais, Emprego e Relacións Laborais xestiona seis centros de formación profesional ocupacional, así como catro unidades de acción formativa. As posibilidades de impartición de cursos nestas instalacións vense moi limitadas pola insuficiencia de docentes propios para poder atender as necesidades de formación detectadas na comunidade autónoma e as dotacións existentes neles.
Co obxecto de suplir esta carencia de docentes nos centros propios, realizáronse convocatorias públicas para elaborar un catálogo de expertos de carácter provincial nos anos 1994 e 1995, e publicouse a Orde do 30 de outubro de 1998, na que se regulaba a elaboración do catálogo de expertos de carácter autonómico da Xunta de Galicia en materia de formación profesional ocupacional.
Como na actualidade estes catálogos son insuficientes, tanto polos escasos expertos que conteñen como polo número limitado de especialidades que figuran neles, debido á gran cantidade de modificacións que o Instituto Nacional Emprego introduciu no ficheiro de especialidades formativas para adaptalo á nova ordenación de formación profesional ocupacional, considérase necesario proceder á elaboración dun novo catálogo de expertos docentes.
Na elaboración deste novo catálogo, que terá carácter provincial, participarán directamente os centros de formación profesional ocupacional propios da Xunta de Galicia, coa finalidade de que cubra as necesidades formativas específicas de cada un destes centros. Constitúen novidades salientables deste
catálogo a inclusión da posibilidade que terán os docentes incluídos nel de actualizar os méritos que vaian acadando, co obxecto de incrementar a súa puntuación. Inclúense, tamén, vinte horas adicionais retribuídas, co obxecto de que os docentes poidan preparar as aulas, talleres e medios didácticos necesarios para a impartición do curso. Recóllense, por último, de maneira expresa, as causas polas que un docente pode renunciar á impartición dun curso sen ser dado de baixa do catálogo, así como a posibilidade da Administración de excluír un docente do catálogo polo seu baixo rendemento profesional.
Esta convocatoria ten por obxecto a inclusión dos expertos docentes dos catálogos de especialidades de formación profesional ocupacional vixentes na actualidade nos novos que se creen ao amparo desta orde. Será así mesmo obxecto desta convocatoria a inclusión de novas especialidades no catálogo así como dotar de novos docentes as especialidades que estean incluídas nel.
O catálogo resultante desta orde estará constituído fundamentalmente por especialidades de ocupación; isto vén motivado porque o Instituto Nacional de Emprego, no marco da profunda reforma que se está a levar a cabo no ámbito da formación profesional ocupacional, está procedendo a eliminar do ficheiro as especialidades que non son de ocupación.
Pola súa banda, a comisión paritaria de interpretación e vixilancia do convenio, con data 29 de outubro de 1999, acordou a exclusión dos denominados expertos docentes do ámbito de aplicación do convenio colectivo único da Xunta de Galicia e do sistema de listas.
En consecuencia, consultados o Consello Galego de Formación Profesional, o Consello Galego de Relacións Laborais e o Comité Intercentros, en virtude das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente, modificada parcialmente pola Lei 11/1988, do 20 de outubro
DISPOÑO:
Artigo 1º.-Obxecto.
1. O obxecto desta orde é a creación dun catálogo de expertos docentes así como o establecemento do procedemento de selección e contratación de expertos para a impartición de accións formativas do Plan Nacional de Formación e Inserción Profesional (FIP) nos centros de formación profesional ocupacional dependentes da Xunta de Galicia.
2. As convocatorias de expertos reguladas nesta orde estarán condicionadas á existencia de dotación orzamentaria para o seu financiamento, así como a que a Administración autonómica detecte a necesidade de programar esas especialidades.
Artigo 2º.-Ámbito do catálogo.
1. O catálogo terá carácter provincial e estará ordenado por especialidades agrupadas por familias pro
fesionais. A súa ordenación, mantemento e actualización corresponderalles ás delegacións provinciais da Consellería de Asuntos Sociais, Emprego e Relacións Laborais. Non obstante, no caso de que se convoquen probas de selección para unha mesma especialidade en diferentes provincias o proceso de selección levarao a cabo a Dirección Xeral de Formación e Colocación.
2. Dos cambios que se produzan no catálogo darase conta aos comités provinciais de emprego, cando as probas tivesen lugar nas delegacións provinciais, e ao Comité Autonómico de Emprego, cando tivesen lugar na Dirección Xeral de Formación e Colocación.
Artigo 3º.-Sistemas de acceso ao catálogo.
O modo de acceder ao catálogo será diferenciado atendendo ás seguintes situacións:
a) Modalidade A: será a referida a aqueles candidatos que figurasen en calquera dos catálogos de expertos docentes da Xunta de Galicia vixentes ata a publicación desta orde. Incluiranse tamén nesta modalidade aqueles docentes que prestasen servizos para a Administración autonómica de Galicia mediante a contratación como experto docente. Neste último caso os aspirantes deberán reunir os seguintes requisitos: ter impartido un mínimo de tres cursos ou 600 horas de docencia na especialidade de que se trate dentro do Plan FIP nos últimos cinco anos; ter a titulación académica e/ou capacitación profesional que se requira no certificado de profesionalidade ou no programa formativo do curso; ter realizado o curso de Metodoloxía Didáctica de 150 horas ofertado pola Xunta de Galicia ou, polo menos, unha das unidades de competencia que compoñen o certificado de profesionalidade da ocupación formador ocupacional. En ambos os casos, manteranse incluídas no catálogo exclusivamente aquelas
especialidades formativas que se consideren necesarias en virtude das necesidades de programación.
b) Modalidade B: comprenderá aqueles aspirantes que, non encontrándose nas situacións previstas no punto anterior, pretendan a súa inclusión no catálogo de expertos docentes para a impartición dalgunha especialidade formativa.
Artigo 4º.-Contido.
1. O catálogo de especialidades que se constitúa ao amparo do establecido nesta orde estará integrado preferentemente por especialidades de ocupación, polo que as probas da modalidade B serán referidas a este tipo de especialidades. Os cursos específicos que continúen integrados no catálogo terán a consideración de a extinguir.
2. Os expertos docentes incluídos no catálogo poderán ser contratados para impartir as especialidades formativas nas que figuren inscritos e, no caso de especialidades de ocupación, para os cursos específicos ou as unidades de competencia vinculados a esa especialidade. Poderán ser contratados, así mesmo, para impartir os mesmos módulos ou,
de ser o caso, as mesmas unidades de competencia que estean incluídos noutras especialidades.
Artigo 5º.-Solicitude de candidatos.
1. As especialidades ás que poderán presentarse os candidatos son as que figuran no anexo I desta orde.
2. Os aspirantes a formar parte do catálogo na modalidade B deberán reunir os seguintes requisitos:
a) Ter cumpridos dezaseis anos o día que remate o prazo de presentación de solicitudes.
b) Ter como mínimo a formación e/ou experiencia profesional que se requira no programa formativo do curso correspondente á especialidade na que pretenda a súa inclusión. Se o candidato non posúe a titulación mínima necesaria ou a capacitación profesional para cada especialidade será excluído do proceso de selección. Estes requisitos poderán consultarse na Dirección Xeral de Formación e Colocación, nas delegacións provinciais da Consellería de Asuntos Sociais, Emprego e Relacións Laborais, así como na páxina web www.xunta.es/ conselle/ as/ spe/ dxfc/ sxfo/ espec/ index.htm.
3. Os interesados en formar parte do catálogo formalizarán a súa solicitude no modelo normalizado que se xunta como anexo II a esta orde, que terán á súa disposición na Dirección Xeral de Formación e Colocación, nas delegacións provinciais da Consellería de Asuntos Sociais, Emprego e Relacións Laborais, en calquera das oficinas administrativas de Información ao Cidadán ou na páxina web da Xunta de Galicia (www.xunta.es), que dirixirán á delegación provincial que efectuase a convocatoria, por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común modificada pola Lei 4/1999, do 13 de xaneiro.
4. O prazo de presentación da solicitude será dun mes contado a partir do día seguinte ao da publicación desta orde no Diario Oficial de Galicia.
5. No suposto de que a solicitude non cumpra os requisitos sinalados na convocatoria ou a documentación presentada conteña erros ou sexa insuficiente, requirirase o solicitante para que, nun prazo de 10 días, emende a falta ou achegue os documentos preceptivos, con indicación de que, se así non o fixese, se considerará desistido da súa solicitude, logo de resolución que así o declare.
6. Os candidatos poderán presentarse ás probas de selección das especialidades que consideren oportuno, sen ningún límite en canto ás provincias, sempre que reúnan os requisitos exixidos na convocatoria.
7. A cada solicitude o candidato xuntará a seguinte documentación:
a) Copia compulsada do DNI.
b) Currículo, en que se fará constar a formación e experiencia profesional relacionadas coa especialidade na que solicita ser incluído no catálogo.
c) Documentación acreditativa dos méritos alegados.
7. Non se terán en conta os méritos alegados que non se acrediten documentalmente.
Artigo 6º.-Selección de candidatos.
1. A selección para a inclusión no catálogo de expertos docentes farase por dous procedementos:
-Modalidade A: valoración de méritos.
-Modalidade B: mediante a superación de dúas fases, valoración de méritos e realización de probas.
2. O baremo que se utilizará para a valoración curricular dos expertos docentes incluídos en calquera das dúas modalidades de acceso será o seguinte:
a) Formación académica.
Estar en posesión do título de:
-FP I, graduado escolar, graduado en ESO ou equivalente: 2,5 puntos.
-Ciclo formativo de grao medio ou FP II, bacharelato ou equivalente: 5 puntos.
-Ciclo formativo de grao superior ou equivalente: 7,5 puntos.
-Título universitario de grao medio ou equivalente: 9 puntos.
-Título universitario de grao superior o equivalente: 10 puntos.
Só se computará a titulación de maior nivel.
b) Cursos de especialización recibidos directamente relacionados coa ocupación, realizados con aproveitamento en centros oficiais ou homologados: 0,007 puntos por hora. Neste punto só se valorarán os cursos realizados nos últimos 10 anos.
c) Cursos de formación metodolóxica recibidos que fosen impartidos en centros oficiais ou homologados: 0,007 puntos por hora.
d) Cursos de lingua galega.
-Iniciación: 0,25 puntos.
-Perfeccionamento: 0,5 puntos.
Só se valorará o grao superior alegado.
Só se lles concederá validez, polo que á acreditación de coñecementos de lingua galega se refire, aos cursos ou titulacións homologadas pola Dirección Xeral de Política Lingüística da Consellería de Educación e Ordenación Universitaria.
e) Experiencia profesional na actividade obxecto da acción formativa: 0,08 puntos por mes traballado no sector, ata un máximo de 10 puntos. Para os efectos de acreditar esta experiencia, os aspirantes deberán presentar un informe de vida laboral e copia compulsada do contrato de traballo, podendo uti
lizarse, no seu defecto, calquera outro medio de proba admitido en dereito que acredite a experiencia alegada.
f) Cursos de formación profesional ocupacional do Plan FIP impartidos.
-Da ocupación solicitada: 0,008 puntos por hora.
-Da mesma área profesional cá especialidade solicitada: 0,006 puntos por hora.
-Da mesma área profesional cá ocupación solicitada: 0,004 puntos por hora.
g) Cursos de formación profesional impartidos que non correspondan ao Plan FIP.
-Da ocupación solicitada: 0,002 puntos por hora.
-Da mesma familia profesional có curso de ocupación solicitado: 0,001 puntos por hora.
3. A puntuación mínima para superar a fase de valoración de méritos dos candidatos da modalidade B, que terá carácter eliminatorio, será de 10 puntos.
4. Probas de selección específicas para o acceso de docentes ao catálogo a través da modalidade B.
a) Estas probas levaranse a cabo unha vez superada a fase de valoración de méritos, e consistirán nun exame sobre o contido do programa normalizado, podendo tratarse de probas teóricas e/ou prácticas, segundo se considere necesario para cada convocatoria específica. Estas probas, que serán así mesmo eliminatorias, puntuaranse de acordo cun baremo previamente establecido no que se indicará o mínimo para ser declarado apto. Superada a proba de selección, a puntuación acadada sumarase á obtida na fase de baremación.
b) A suma dos resultados das dúas fases determinará a orde de prelación do docente no catálogo provincial de expertos docentes.
Artigo 7º.-Convocatorias de expertos docentes para incluír no catálogo a través da modalidade B.
1. A primeira convocatoria para a inclusión de expertos docentes a través da modalidade B rexerase polas bases que se establecen nesta orde.
2. Posteriormente a esta convocatoria, as delegacións provinciais da Consellería de Asuntos Sociais, Emprego e Relacións Laborais poderán realizar convocatorias específicas, en función das necesidades de programación que se produzan, co obxecto de dotar de docentes as especialidades incluídas no catálogo, ou para incluír novas especialidades nel. As convocatorias específicas rexeranse polo establecido nesta orde e deberán ser publicadas no seu taboleiro de anuncios, nun dos xornais de maior tiraxe da comunidade autónoma e, se o estiman conveniente, por outros medios.
3. O prazo de presentación de solicitudes será o que se determine na convocatoria, non podendo este ser inferior a dez días naturais a contar desde o seguinte á súa publicación.
4. No caso de que se convoquen probas para a inclusión de expertos na mesma especialidade en máis dunha provincia, todo o proceso selectivo efectuarao a Dirección Xeral de Formación e Colocación.
Artigo 8º.-Comisións de selección.
1. Para levar a cabo a selección dos candidatos nas convocatorias de especialidades que só afecten a unha provincia constituirase en cada delegación provincial unha comisión de selección, que terá a seguinte composición:
Presidente: o delegado provincial ou persoa en quen delegue.
Cinco vogais:
-O xefe de Servizo de Formación e Colocación.
-O director do centro de formación que corresponda.
-Un experto de formación profesional ocupacional adscrito á delegación provincial.
-Dous representantes dos traballadores, designados por proposta das organizacións sindicais máis representativas da comunidade autónoma.
-Secretario: actuará como secretario, con voz e sen voto, un traballador adscrito á delegación provincial.
2. Para levar a cabo a selección dos candidatos nas convocatorias de especialidades que afecten máis dunha provincia constituirase na Dirección Xeral de Formación e Colocación unha comisión de selección, que terá a seguinte composición:
Presidente: o subdirector/a xeral de Formación Ocupacional ou persoa en quen delegue.
Cinco vogais:
-O xefe de Servizo de Planificación de Formación Ocupacional.
-O director do centro de formación que corresponda.
-Un experto de formación profesional ocupacional adscrito á Dirección Xeral de Formación e Colocación.
-Dous representantes dos traballadores, designados por proposta das organizacións sindicais máis representativas da comunidade autónoma.
-Secretario: actuará como secretario, con voz e sen voto, un traballador adscrito á Dirección Xeral de Formación e Colocación.
3. Os membros das comisións de selección poderán ser substituídos no caso de ausencia dos seus titulares. No caso dos empregados da Administración esta designación corresponderalle ao director xeral de Formación e Colocación ou ao correspondente delegado provincial, segundo proceda.
4. Cando as comisións de selección o consideren necesario, poderán incorporar a elas, con voz pero sen voto, os especialistas que consideren oportuno en calidade de asesores.
5. O procedemento de actuación da comisión de selección axustarase ao disposto na Lei 30/1992, do 26 de novembro, modificada pola Lei 4/1999.
6. Realizada a baremación dos candidatos, a comisión de selección publicará no taboleiro de anuncios da Dirección Xeral de Formación e Colocación ou de cada delegación, segundo proceda, a relación provisional coa puntuación obtida por eles, concedendo un prazo de dez días naturais para efectos de que os candidatos presenten as reclamacións que coiden oportunas en relación coa puntuación outorgada.
7. A inscrición dos candidatos seleccionados no catálogo de expertos docentes non motivará obriga ningunha de contratación por parte da Consellería de Asuntos Sociais, Emprego e Relacións Laborais.
Artigo 9º.-Resolución.
1. A selección definitiva dos candidatos seleccionados, xunto coas puntuacións obtidas, publicarase, como mínimo, no taboleiro de anuncios da Dirección Xeral de Formación e Colocación ou da correspondente delegación provincial, e realizarase por resolución do director xeral de Formación e Colocación ou do/a correspondente delegado/a provincial, segundo proceda.
2. Contra as resolucións do director xeral de Formación e Colocación e dos delegados provinciais poderá interpoñerse recurso de alzada ante a conselleira de Asuntos Sociais, Emprego e Relacións Laborais, no prazo dun mes, contado a partir do día seguinte ao da súa notificación.
Artigo 10º.-Réxime do catálogo de expertos docentes.
1. A puntuación obtida polos candidatos incluídos no catálogo servirá para establecer a orde de prelación dos expertos docentes de cada especialidade, tendo preferencia os incluídos no catálogo procedentes da modalidade A sobre os da modalidade B.
2. No suposto de que dous ou máis candidatos obtivesen igual puntuación os empates dirimiranse atendendo ás seguintes circunstancias:
A. Maior tempo de experiencia docente. Cando os candidatos sexan procedentes da modalidade A a experiencia docente entenderase referida á impartición de cursos do Plan FIP.
B. De persistir o empate, dirimirase atendendo ás seguintes circunstancias:
-Maior tempo de experiencia laboral.
-Maior titulación académica.
-Pertencer a un colectivo con especiais dificultades de inserción ou reinserción laboral.
3. Cando unha delegación provincial precise a contratación de expertos para a impartición de cursos nos centros de formación da súa provincia, deberá acudir ao seu catálogo provincial. No suposto de non existir candidatos no catálogo de expertos docentes dunha provincia, a delegación provincial poderá
propoñer a contratación de expertos incluídos no catálogo doutras provincias. A impartición de cursos por parte de expertos do catálogo dunha provincia noutra provincia diferente terá carácter voluntario para o docente.
4. As ofertas de contratacións temporais ao persoal incluído nas distintas especialidades que configuran o catálogo de expertos realizaranse segundo se vaian xerando as necesidades de contratación e por rigorosa orde de puntuación obtida no sistema de acceso, de tal xeito que sempre será chamado o primeiro da lista que estea dispoñible, coa salvidade que se recolle no punto 1 deste artigo.
5. En relación co experto docente que accede ao catálogo, este conterá os seguintes datos:
Nome e apelidos, NIF, data de nacemento, domicilio-provincia, teléfono, fax, correo electrónico, titulación (certificación acreditativa), outros estudos/cursos (certificación acreditativa), experiencia profesional (certificación acreditativa), experiencia docente (certificación acreditativa).
6. Os datos persoais que se pidan serán tratados co consentimento dos participantes no proceso de selección informado nos termos do artigo 5 da Lei orgánica 15/1999, do 13 de decembro, de protección de datos de carácter persoal, e, de conformidade cos principios dispostos nela, serán incluídos no ficheiro de datos de carácter persoal da Xunta de Galicia denominado Catálogo de expertos Plan FIP, podendo exercer o dereito de acceso, rectificación, cancelación e oposición ante o responsable do ficheiro.
Artigo 11º.-Actualización de méritos.
Cada dous anos como mínimo, as delegacións provinciais farán unha convocatoria para todos os expertos docentes incluídos no catálogo para que, de ser o caso, acheguen novos méritos (experiencia profesional adquirida, cursos impartidos, formación recibida, etc.) para engadir ao seu currículo. A comisión de valoración baremará a documentación acreditativa destes méritos alegados; os puntos obtidos servirán para sumar á puntuación que tivese o docente incluído no catálogo e, se é o caso, establecer a nova orde de prelación. Estas convocatorias deberán publicarse, como mínimo, no taboleiro de anuncios da correspondente delegación provincial.
Artigo 12º.-Réxime de contratación do experto docente.
1. O contrato terá carácter administrativo, e as dúas partes quedarán sometidas expresamente ao seu texto e ao Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas, polo Regulamento xeral da Lei de contratos das administracións públicas, aprobado polo Real decreto 1098/2001, e polas demais disposicións de igual ou inferior rango que sexan de aplicación, en canto non se opoñan a aquela. A súa duración virá determinada pola do curso de que se trate, máis 20 horas
adicionais para a preparación das aulas, talleres e medios didácticos necesarios para a súa impartición.
2. As contratacións deberán axustarse ás normas recollidas no artigo 200 da Lei de contratos das administracións públicas.
3. Os contratos subscritos ao abeiro desta orde terán en todo caso natureza temporal, polo que non se derivará deles dereito de fixeza ou permanencia a favor dos traballadores contratados.
4. A subscrición do contrato levarase a efecto, en todo caso, polo correspondente delegado/a provincial por delegación da conselleira de Asuntos Sociais, Emprego e Relacións Laborais. No caso da contratación de persoal ao servizo das administracións públicas incluídos no catálogo, rexerá o disposto na lexislación vixente sobre incompatibilidades.
5. Ningún experto docente incluído no catálogo poderá impartir simultaneamente máis dun curso do Plan FIP nos centros propios da Xunta de Galicia.
6. No caso de que un experto docente cause baixa por enfermidade durante a impartición dun curso, a delegación provincial chamará o docente do catálogo que lle corresponda segundo a orde de prelación, que será contratado polo tempo que dure a baixa do docente titular.
Artigo 13º.-Impartición do curso.
Os expertos docentes que resulten contratados deberán impartir o curso de acordo co programa normalizado, seguindo as instrucións e directrices marcadas polo órgano competente da Consellería de Asuntos Sociais, Emprego e Relacións Laborais, en canto ao réxime horario e demais cuestións de calquera índole que se consideren pertinentes.
Artigo 14º.-Réxime retributivo.
1. O importe das retribucións que se lles aboarán aos docentes contratados para a impartición das especialidades serán os que se aplican para o módulo A do Plan FIP na Comunidade Autónoma de Galicia, máis o importe das 20 horas adicionais que se recollen no artigo 12.1º desta orde.
2. A impartición dun curso noutra provincia distinta do domicilio do experto non suporá unha retribución adicional.
Artigo 15º.-Baixa no catálogo de expertos docentes.
1. Se un experto incluído no catálogo é emprazado en tempo e forma para a súa contratación e a rexeita ou non se presenta no termo previsto sen mediar xustificación, será eliminado do catálogo de expertos. Esta circunstancia producirase en todo caso se o traballador non dá resposta nos cinco días seguintes á notificación da oferta de contratación.
2. Entenderase que existe causa xustificada para rexeitar a oferta cando se acredite polos medios de proba axeitados a cada suposto, nos cinco días seguintes a producirse a oferta de contratación, encontrarse nalgunha das seguintes circunstancias:
a) Situación de enfermidade.
b) Período de descanso por maternidade.
c) Empregado cun contrato en vigor ou de alta no réxime especial de traballadores autónomos.
d) Situación de forza maior ou cumprindo un deber público de carácter persoal e inescusable.
e) Estar ao coidado dun fillo menor de tres anos, tanto cando sexa por natureza como por adopción ou acollemento permanente ou preadoptivo por un período máximo de 3 anos; ou ao coidado dun familiar que se teña ao seu cargo, ata o segundo grao de consanguinidade ou afinidade, que, por razóns de idade, accidente ou enfermidade, non poida valerse por si mesmo, e non desempeñe actividade retribuída.
3. A correspondente delegación provincial da Consellería de Asuntos Sociais, Emprego e Relacións Laborais poderá excluír do catálogo a un traballador, tras os informes negativos previos e motivados do director do centro de formación profesional ocupacional onde realizase o seu traballo, dos técnicos de control e seguimento dos cursos e de calquera outro que a delegación provincial estime oportuno solicitar. Previamente instruirase o correspondente procedemento administrativo, que incluirá a audiencia ao interesado, conforme ao artigo 84 da Lei 30/1992, modificada pola Lei 4/1999.
4. O catálogo será revisado anualmente por cada delegación provincial, dando de baixa aqueles expertos docentes correspondentes a especialidades que non se programasen nos últimos cinco anos.
5. Todas as baixas de expertos docentes que se recollen neste artigo produciranse mediante resolución do/a delegado/a provincial que corresponda, e delas darase conta aos comités provinciais de emprego.
Disposición adicional
Única.-Apróbase a delegación de atribucións da conselleira de Asuntos Sociais, Emprego e Relacións Laborais nos respectivos delegados provinciais para a sinatura dos contratos dos expertos docentes no ámbito das súas competencias.
Disposición transitoria
Única.-A selección dos docentes para o exercicio do ano 2004 seguirá rexéndose pola normativa anterior que lle sexa de aplicación.
Disposición derrogatoria
Única.-Queda derrogada a Orde do 25 de xaneiro de 2000 pola que se regula o procedemento de selección para a contratación de expertos para a realización de accións de formación ocupacional.
Disposicións derradeiras
Primeira.-Facúltase o director xeral de Formación e Colocación para ditar cantas resolucións e instrucións sexan precisas para o cumprimento e efectividade desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de xullo de 2004.
Mª José Cimadevila Cea
Conselleira de Asuntos Sociais, Emprego
e Relacións Laborais
ANEXO I
Provincia da Coruña
AACE52
ANALISTA DE SOLOS E PLANTAS
AAEF10
TRABALLADOR FORESTAL
AAHC10
HORTICULTOR
AAOJ40
VIVEIRISTA
AAOJ50
XARDINEIRO
DOFF10
FORMADOR OCUPACIONAL
EMDI02
DESEÑO E MODIFICACIÓN DE PLANOS EN 2D E 3D
EMDI20
TÉCNICO DESEÑO INDUSTRIAL E INTERIORES
EOAC10
PINTOR
EOAL10
ALBANEL
EOCP30
CACHOTEIRO
EOIA10
FONTANEIRO
EOIA30
INSTALADOR DE GAS
EOIA61
INSTALADOR CALEFACCIÓN E AUGA QUENTE SANITARIA
EOTA30
AUXILIAR TÉCNICO DE TOPOGRAFÍA
EOTA80
ENCARGADO OBRA CIVIL
FEEE10
ELECTRICISTA INDUSTRIAL
IPCM20
TUBEIRO INDUSTRIAL
IPCM50
SOLDADOR ESTRUTURAS METÁLICAS LIXEIRAS
IPCM61
SOLDADOR ACEIRO INOXIDABLE PROCEDEMENTOS MIG E TIG
IPCM71
SOLDADOR DE ALTA PRESIÓN CON TIG E MIG E ELECTRODOS HOMOLOGADOS
ITCI30
MAQUINISTA DE CONFECCIÓN INDUSTRIAL
MDFC10
PROXECTISTA DE CARPINTARÍA E MOBLE
MDFC30
MECANIZADOR DE MADEIRA E TABOLEIROS
MDFC40
OPERADOR DE ARMADO E MONTAXE CARPINTARÍA E MOBLE
MDFC50
VERNIZADOR-LACADOR
MDFC60
TAPICEIRO DE MOBLES
MDFS10
CARPINTEIRO
MDFS40
EBANISTA
MDXXO2
OPERADOR MÁQUINAS CONTROL NUMÉRICO IND. MADEIRA
MOEE14
ELECTRONICISTA BÁSICO DE EDIFICIOS
MREE10
ELECTRICISTA DE MANTEMENTO
MRMI10
MECÁNICO DE MANTEMENTO
MRMI14
MECÁNICO DE MANTEMENTO HIDRÁULICO
MRMI15
MECÁNICO DE MANTEMENTO PNEUMÁTICO
SACA01
ATENCIÓN ESPECIALIZADA ENFERMOS DE ALZHEIMER
SACA30
AUXILIAR DE ENFERMARÍA EN XERIATRÍA
SPAS30
AUXILIAR DE AXUDA A DOMICILIO
TCTC06
TRANSPORTE DE MERCADORÍAS PERIGOSAS POR ESTRADA
THFC10
AZAFATA AUXILIAR DE CONGRESOS
THRS20
COCIÑEIRO
THRS40
CAMAREIRO/A DE RESTAURANTE-BAR
Provincia de Lugo
AAHC10
HORTICULTOR
AAOJ10
FLORICULTOR
AAOJ21
AUXILIAR FLORISTA
AAOJ30
TRABALLADOR DE CENTROS DE XARDINARÍA
AAOJ50
XARDINEIRO
AUCV10
CHAPISTA-PINTOR DE VEHÍCULOS
AURS10
MECÁNICO DE VEHÍCULOS LIXEIROS
EMDI02
DESEÑO E MODIFICACIÓN DE PLANOS EN 2D E 3D
EOAL10
ALBANEL
EOIA02
REPARADOR MANTEDOR DE INSTALACIÓNS FONTANARÍA
EOIA10
FONTANEIRO
EOIA60
INSTALADOR MANTEDOR REPARACIÓN CALEFACCIÓN E AUGA QUENTE
EOTA01
CÁLCULO DE ESTRUTURAS PLANAS E ESPACIAIS DE FORMIGÓN
EOTA30
AUXILIAR TÉCNICO DE TOPOGRAFÍA
EOTA31
ESPECIALISTA EN TOPOGRAFÍA ELECTRÓNICA
EOTA32
PRÁCTICO EN TOPOGRAFÍA PARA OBRA URBANA
EOXX02
MANTEMENTO E REPARACIÓN DE EDIFICIOS
FEEE10
ELECTRICISTA INDUSTRIAL
FEEL30
MONTADOR AXUSTADOR DE EQUIPOS ELECTRÓNICOS
FEMI60
PREPARADOR-PROGRAMADOR DE MÁQUINAS FERRAMENTAS CON CNC
IPCM50
SOLDADOR DE ESTRUTURAS METÁLICAS LIXEIRAS
IPCM61
SOLDADOR ACEIRO INOXIDABLE PROCEDEMENTOS MIG-TIG
MDFS10
CARPINTEIRO
MDFS40
EBANISTA
MOEE01
AUTOMATISMOS CON CONTROL PROGRAMABLE
MOEL20
INSTALADOR DE EQUIPOS E SISTEMAS DE COMUNICACIÓN
MOFC11
FRIGORISTA INSTALACIÓNS DE REFRIXERACIÓN COMERCIAIS
MOFC12
FRIGORISTA INSTALACIÓNS DE REFRIXERACIÓN INDUSTRIAL
MRFC11
MANTEDOR-REPARADOR INSTALACIÓN DE CLIMATIZACIÓN
MRMI10
MECÁNICO DE MANTEMENTO
PTER10
INSTALADOR SISTEMAS FOTOVOLTAICOS E EÓLICOS
SACA30
AUXILIAR DE ENFERMARÍA EN XERIATRÍA
SFFN60
EMPREGADO DE XESTIÓN FINANCEIRA DE EMPRESAS
SPAS01
COIDADOR DE DISCAPACITADOS FÍSICOS E PSÍQUICOS
SPAS30
AUXILIAR DE AXUDA A DOMICILIO
Provincia de Ourense
ARCR10
OLEIRO-CERAMISTA
AURS10
MECÁNICO DE VEHÍCULOS LIXEIROS
AURS40
ELECTRICISTA/ELECTRÓNICO DE VEHÍCULOS
EOIA10
FONTANEIRO
EOIA30
INSTALADOR DE GAS
EOIA61
INSTALADOR DE CALEFACCIÓN E AUGA QUENTE SANITARIA
FEEE10
ELECTRICISTA INDUSTRIAL
FEMI50
TORNEIRO FRESADOR
FEMI60
PREPARADOR PROGRAMADOR MÁQUINAS FERRAMENTAS CNC
IPCM30
CARPINTEIRO METÁLICO E DE PVC
MDFS10
CARPINTEIRO
MDFS40
EBANISTA
MOEE10
ELECTRICISTA DE EDIFICIOS
MOFC10
FRIGORISTA
MOFC13
INSTALADOR DE CLIMATIZACIÓN
MRMI20
ELECTROMECÁNICO DE MANTEMENTO
SPAS30
AUXILIAR DE AXUDA A DOMICILIO
Provincia de Pontevedra
AUCV10
CHAPISTA PINTOR DE VEHÍCULOS
DOFF10
FORMADOR OCUPACIONAL
FEEE10
ELECTRICISTA INDUSTRIAL
FEMI20
AXUSTADOR MECÁNICO
FEMI30
MATRICEIRO MOLDISTA
FEMI60
PREPARADOR PROGRAMADOR MÁQUINAS FERRAMENTAS CON CNC
IPCM50
SOLDADOR DE ESTRUTURAS METÁLICAS LIXEIRAS
IPCM60
SOLDADOR DE ESTRUTURAS METÁLICAS PESADAS
IPCM61
SOLDADOR ACEIRO INOXIDABLE PROCEDEMENTO MIG E TIG
IPCM70
SOLDADOR DE TUBOS E RECIPIENTES DE ALTA PRESIÓN
IPCM71
SOLDADOR TUBOS ALTA PRESIÓN CON TIG E ELECTRODOS HOMOLOGADOS
MREE10
ELECTRICISTA DE MANTEMENTO
MREE12
MANTEMENTO E REPARACIÓN DE MÁQUINAS E EQUIPOS ELÉCTRICOS
MRMI10
MECÁNICO DE MANTEMENTO
MRMI20
ELECTROMECÁNICO DE MANTEMENTO
MRMI24
MANTEDOR DE SISTEMAS ELECTROHIDRÁULICOS
MRMI25
MANTEDOR SISTEMAS ELECTROPNEUMÁTICOS